b"\n_START_ARTICLE_\nCan Rif\xc3\xa0 (Manlleu)\n_START_SECTION_\nDescripci\xc3\xb3\n_START_PARAGRAPH_\nEdifici de planta baixa i tres pisos amb un eix de simetria central molt marcat. Les obertures de la planta baixa han estat modificades, per\xc3\xb2 conserva les dues centrals que s\xc3\xb3n originals, una de les quals t\xc3\xa9 una inscripci\xc3\xb3 a la llinda. En la planta primera i segona hi ha dos balcons amb llosa de pedra i barana de forja molt treballada amb motius geom\xc3\xa8trics. El balc\xc3\xb3 de la planta primera \xc3\xa9s corregut. A la tercera planta hi ha una porxada que devia tenir la funci\xc3\xb3 d'assecador amb una balustrada de pedra. A cada planta una petita cornisa remarca la l\xc3\xadnia dels forjats. La fa\xc3\xa7ana est\xc3\xa0 acabada amb un estuc simulant ma\xc3\xb3 i totes les obertures (excepte les de la planta tercera) tenen els brancals i llindes rectilinis de carreus de pedra. L'edifici est\xc3\xa0 coronat per una balustrada."